De Mann, de geiht un finn't Jehannen
Un slept em ok soglik von dannen
Un ward em denn nu hellschen ängsten,
Sin Lewen hadd woll wohrt am längsten;
Denn de Minister towt in't Timmer
Up eine gruglich Ort herümmer.
Jehann kümmt bi'n Minister rin
So angst, as einer warden künn.
De Kriegsherr fohrt nu up em in:
»Wo is din Vader!« – Hei was ok en Pommer.
»Je«, seggt Jehann, »verleden Sommer,
Dunn was hei jo noch tau Swensin,
Sörredem heww ick nicks von em hürt.«
»Ne«, seggt de Herr, »hei's tau Berlin
Un hett hir schöne Stück upführt,
Wo kihrt de Oll hir denn woll an?«
»Je, Exzellenzen«, seggt Jehann,
»Wenn wi em jichtens finnen känen,
Denn sitt hei woll bi Gastwirt Klähnen,
Denn dat's 'ne Fründschaft noch von em.«
»Na, gaud, denn gah du dor mal hen
Un bring' den Oll'n mi glik mal her.«
Un as Jehann is ut de Dör,
Seggt de Minister tau de Ordonnanz:
»Und du, mein Sohn, du geh ihm nach
Und halte Aug' und Ohren wach,
Denn um den dummen Kerl von Bauern
Wird wohl so'n Schuft von Schreiber lauern;
Und wenn der Vater abgeführt,
Dann wird der Schreiber arretiert
Und fördersamst hierher spediert.«